Jens Vibjerg (V), 2006-11-10:
Vi skal her diskutere velfærdsforligets indhold vedrørende tilbagetrækning.
Jeg vil gerne sige, at velfærdsaftalen er den bedst forberedte og mest gennemtænkte aftale og en aftale, hvor man til fulde kan bruge udtrykket rettidig omhu.
Hvornår har vi tidligere set et politisk initiativ være så grundigt forberedt, alle hjørner endevendt og analyseret?
Hvornår har vi tidligere set et politisk initiativ gennemført så tidligt i forhold til virkningen for de mennesker, det handler om?
Aldrig.
Ikke nok med det.
Vi gennemfører her en række tiltag, som er uden sidestykke, og som skal forberede borgerne til fremtiden, den fremtid, hvor vi skal arbejde lidt længere.
I min verden, i Venstres verden er det fornuftigt, at vi, der har kræfterne, arbejder lidt længere for at give råd til, at vi endnu bedre kan tage os af de mennesker, der har det svært.
Da pengene jo som bekendt kun kan bruges én gang, mener vi i Venstre, at det er bedre at bruge pengene på de svageste frem for at bruge dem på, at vi, der er fuldt arbejdsduelige, skal trække os forholdsmæssigt tidligere og tidligere tilbage.
Vi ved, at levealderen stiger i disse år.
Det synes jeg er den bedste og mest positive udvikling, vi har set de seneste år.
Alt tyder på, at den udvikling vil fortsætte.
Det betyder, at når vi i 2019 begynder at hæve tilbagetrækningsalderen lidt, er vores restlevetid blevet længere.
Vi bliver altså ældre og ældre og dermed også sundere og raskere op i en højere alder.
Det kunne sådan set med fornuft stå alene.
Men nej, vi lader os ikke nøje.
Vi skal nemlig gøre, hvad vi kan for at sikre, at flest muligt derudover får mange flere gode år både i arbejdslivet og i efterarbejdslivet.
Derfor sætter vi massivt ind med forebyggelse: 3 mia. kr. over de næste 10 år, den største ekstraindsats nogen sinde og vel at mærke 12 år før den lidt senere tilbagetrækning, så indsatsen virkelig kan nå at slå igennem.
Hertil kommer 70 mio. kr. årligt i 2007-2010 til særlige arbejdsmiljøindsatser.
Og så må vi ikke glemme den opprioritering, vi gennem satspuljen har foretaget både vedrørende arbejdsmiljøforskning og Arbejdstilsynets direkte indsats.
Regeringen har virkelig sat store skibe i søen, og de samarbejdende arbejdsmiljøpartier har i den grad lagt proviant om bord og bemandet skibet.
I Venstre har vi stor tiltro til hele dette projekt.
Jeg vil slutte med at sige, at alle de partier, der er med i aftalen, synes jeg vi har haft en rigtig konstruktiv og resultatorienteret dialog med.
Jeg skal så på vegne af Venstre, Socialdemokratiet, Dansk Folkeparti, Det Konservative Folkeparti og Det Radikale Venstre fremsætte følgende: Forslag til vedtagelse
»Folketinget konstaterer, at der med velfærdsaftalen er skabt balance mellem den gradvise forhøjelse af efterløns- og folkepensionsalderen fra 2019 og den længere levetid.
Der etableres en forebyggelsesfond på 3 mia. kr. til at forebygge og forhindre nedslidning på arbejdsmarkedet.
Der afsættes ydermere 70 mio. kr. årligt fra 2007 til 2010 til særlige arbejdsmiljøindsatser.
Velfærdsaftalen sikrer dermed, at der i god tid inden forhøjelsen af efterløns- og folkepensionsalderen – allerede fra 2007 – gennemføres initiativer med sigte på at forebygge og reducere nedslidning og styrke arbejdsmiljøet.
Disse initiativer målrettes bl.a. brancher, hvor mange er truet af fysisk og psykisk nedslidning.«
Her i Folketingen har vi vel aldrig nogen sinde behandlet et forslag, der har været drøftet så meget med befolkningen, inden der er truffet en beslutning.
Velfærdskommissionen arbejdede med tingene og gennemanalyserede det hele, så kom det ud til en lang debat i befolkningen, og så traf vi en beslutning her i Folketinget på en måde, som ikke er set tidligere.
Så forberedelsen synes jeg under ingen omstændigheder kunne være bedre.
Så vil jeg sige: Hvis vi skulle komme i den lykkelige situation, at vi om 30, 40, 50 år oplever en tilbagetrækningsalder på 70 eller 75 år, vil det jo være den største lykke, der kan ske, for så er det jo, fordi vi forbliver sunde og raske i mange, mange flere år, end vi gør nu.